Worcester F 80 Distinctiones

166 Oculus naturalis

Oculus naturalis habet tria: actum, objectum, defectum. Actus oculi est triplex, scilicet, iter rectum ostendere, cauere congeriem, membrorum conducere. Sic opus sapientis est ire rectum iter quod fit per intencionem rectam, Prou. 4[:25]: *Oculi tui videant recta*. Matt. 6[:23]: *Si oculus tuus fuerit nequam.* Sicut enim rami hauriunt humorem fructum et saporem a radice sic opera qualificantur ab intencione.

¶ Secundo, cauere demum quod fit per consultationem cautam, Matt. 5[:29]: *Si oculus tuus dexter scandalizat te*, etc. Ramus nociuus amputatur et membrum putridum ne corumpat. Sic malus consiliarius amputari debet, Haba. 1[:13]: *Mundi sunt oculi tui*.

¶ Tercio, conducere proximum tanquam commembrum quod fit per predicacionem, Job 29[:15]: *Oculus fui* *ceco*. Vbi est notandum quod sicut oculus materialis seu corporalis non solum videt ad dirigendum et conducendum se, sed etiam ad dirigendum alia membra. Sic oculus spiritualis, id est, doctor, id est, predicator, non solum sibi sed etiam aliis, scribendo, docendo proficit quod patet in isto facto.

¶ Objectum oculi materialis est coloratum delectabile, sic cor[[1]](#footnote-1) sapientis in Deum. Nam vbi amor ibi oculus, Eccle. 2[:14]: *Sapientis oculi in capite eius*, id est, in Christo non in bursa per auariciam, non in coquina per gulam, non in platea per vanitatem, Psal. [24:15]: *Oculi mei[[2]](#footnote-2) semper ad Dominum*. Defectus oculi materialis respectu aliorum membrorum triplex est, qui similiter in oculis spiritualibus reperitur. Primus est quando non videt se sed remociora. Aliter est de nare et aure. Sic multi nec sua nec collateralium peccata attendunt, sed aliorum, Psal. [37:11]: *Lumen oculorum meorum non est mecum*. Secundus, est quod oculi plus deficiunt in senectute quam alii sensus. Sic et multi tam clerici quam laici, Gen. 27[:1]: *Senuit Ysaac, et caligauerunt oculi eius*. Tercius, est quod facilius leditur quam aliud membrum et turpius apparet macula in eo quam in alio. Sic peccatum in prelato, Matt. 7[:3]: *Quid autem vides festucam in oculo fratris*. Eccli. 22[:24]: *Pungens oculum* producit *lacrimas*. Eccli. 31[:15]: *Nequius oculo quid[[3]](#footnote-3) creatum est*?

¶ Item oculus corporalis ex substantia luminis habet claritatem quia nature spherice est habet materie puritatem

/fol. 272rb/

quia nature ignee est. Hec situs subtilitatem quia in capite non in pede est. Hec forme iocunditatem quia forma spherica est.

1. cor ] Lambeth, F 128 *corr*. corpus F 80. [↑](#footnote-ref-1)
2. mei ] Lambeth, F 128 *corr.* tui F 80. [↑](#footnote-ref-2)
3. quid ] Lambeth, F 128 *corr*. quam F 80. [↑](#footnote-ref-3)